
PREFACO 


Blu inspiro (2025) esas ja mea kinesma 
Ido-poemaro, pos Dazlo (2002, 2ma ed. 
2017, 3ma ed. 2019), Itere (2020), Plu mult 
aero! (2023) e Skopo nula (2024). 

En ica libro vi trovos e povos mem lektar 
9 poemi ek katenizita haikuatri kontenanta 
entote 525 versi quin me skriptis inter junio 
ed oktobro di 2024. 

Quo esas “haikuatro”? Nu, me repetez lo 
dicita en la prefaceto di mea antea poemaro: 
simple, ol esas tri-versa poemeto sequanta la 
kustumala silabo-skemo di klasika haikuo 
(5-7-5) ma traktanta irga temo, do ne nur 
ceno spektata en la naturo. 

Inter la 9 poemi en ca tomo, 5 ja aparis 
en la Facebook-grupo Ido-literaturo, e la 
cetera 4 (Misterio, Linguo di paco, Pro quo?, 
Persisto) aparas hike unesma-foye. 


Omna poemi dil nuna kolekturo traktas 
Ido od Ido-skriptado. Ja en antea poemaro 
(Itere), konsiderinda parto dil poemi (6 ek 
18) traktis Ido.! Hike Ido esas la sola temo, 
quankam traktata de plura anguli e vid-punti. 

La poemi tre varias segun longeso: 
Rebel poeti (162 versi), Ido e filozofio (102), 
Linguo di paco (87), Persisto (42), Itera 
pledo (39), Ido e poezio (36), Misterio (27), 
Pro quo? (21), Blotiseme (9). 

En kelki de li me kritikas la idisti, ma on 
komprenez ke hike, artale, ca vorto esas 
ampla-senca: ol inkluzas anke ti qui vizitas 
Idia tempope ed agas (preske) nulo por la 
linguo. Me savas tre bone ke existas anke 
homi qui multe laboras por Ido e facas 
aplaudinda esforci. Ti meritas forta danko. 

Ad omni me deziras bona lekto! 


! Yen lia tituli: Ido, Linguo blua, Bel idiomo, 
Andreas Juste, A Couturat, Itere. 

Ido e poezio 


A questionanto 
pri l’apteso di Ido 


por poemifo: 


Quon me respondez? 
Qua formon me selektez? 


Ka rimo helpus? 


Nu, haikuatri © 
tante populareskis 


che Ido-bardi!... 


Yen do rezolvo 
Ja nun stabileskanta: 


Japonia vinkis. 


Vorti sat kurta 
e tre bele sonanta 


portas inspiro. 


Dicar koncize 
sentimenti komplexa 


es arto rara. 


Plu multa homi 
lernez tala mestiero 


e nia linguo. 


Per diverseso 
di opinioni grava 


ni ya progresos. 


E tale Ido 
povos certe richigar 


la nuna mondo. 


Linguo di nicho 
darfas audigar voco 


partikulara. 


Ni omna durez 
kambiar idei klara, 


krear kulturo. 


Ni do konferez 
gaye ed instruktive 


singla-semane! 


(ca poemo skriptesis quik pos la Ido- 
videokonfero que eventis ye 08/06/2024) 


O Me yene deskompozas metrikale la 
vorto ‘haikuatro’: hai-ku-a-tro (4 silabi). 
Me do lektas “ai' kom diftongo e ‘kua’ kom 
bisilabo. Tale on povus, exemple, 
metrikale dicernar ‘aqua’ de ‘vakua’, 
quankam la difero esas apene perceptebla 


dum fluanta parolo. 


Misterio 


La inertaro 
(pardonez, me vol dicar: 


la idistaro) 


disponas richa 
komunik-instrumento 


(cetere, bela) 


por la relati 
kun sua sam-specani 


sur tota Tero. 


Pro quo do tacas 
ofte la blua trupo? 


Videz l'exemplo 


dil verda kuzi 
qui klam en omn anguli 


pri alegata 


qualesi propra 
ed eventual sucesi 


en divers feldi. 


La dicipuli 
di Couturat blotisas 
dop dik kurteno, 


(ka ne konciante 
la boneso dil linguo 


internaciona?) 


Tota misterio: 
ecelant utensilo 


e mal mestiero... 


(02/07/2024) 


Ido e filozofio 


Ka filozofi 
es plu habil kam bardi, 


ka li ecelas? 


Segun blaminto, 
versi esus vortoza 


ma nul-dicanta. 


Mankus idei 
en lua expresado 


e bel strukturi. 


Ho, kar Andreas, 
tua dek epistoli 


valorus nulo!... 


Tua satiri? 
Spumo sen kontenajo, 


nura travestio. 


Nur Das Kapital 
e Dialogi platonal 


ofrus rezono. 


Mea judiko? 
Anke verse on povas 


tre saje skriptar 


e mem prizentar 
filozofial sistemo 


solid e plena; 


anke disertar 
pri la kauzo dil kozi, 


solvar problemi. 


Ton agis greki, 
romani e mult altri 


en magna verki. 


To es posibla 
anke nun, per moyeni 


e linguo fresha. 


Kapitalismo 
e marxismo es voyi 


du inter altri. 


Triesma treko 
esas certe probinda: 


nov humanismo. 


Ul taoismo 
kun ocident-aromo, 


ne borso-sklava. 


Stato da saji 
(vice nur karieristi), 


rezolvemeso. 

Entraprezisti, 
acionieri e richi 


ne-ostentema 


quik motorizez 
nov ekonomio yusta 


e progresema. 


Pluse, per studio, 
exploro senpartisa, 


on pov acensar 


vers alt(r)a grado 
di mondal civilizo: 


homo humana. 

E nun atencez, 
dextrani, sinistrani: 


me hav du manui 


e du okuli 
ed anke du oreli, 


ma nur un boko. 


Percepto esez 
do ampla, bi-latera, 


sam-interesta. 


Filantropeso, 
profiti kolokota 


en social skopi 


esez la normo, 
e tale nun ni fondez, 


sur tota Tero, 


kapitalismo 
serioza, humanista 


e solidara. 


Tale ni pensez, 
tale ni agez, kune, 


per fort uniono. 


E nia Ido, 
filozofial idiomo, 


nutrez la mento 

di nov homaro 
quan Zamenhof projetis 


en sua revi. 


Potent mashini 
ed inteligenteso 


artificala 


esez helperi 
(ne obstakli!) por vinko 


e bel progreso. 


Olim on dicis 
“navigar es necesa" 


koncerne mari. 


La nuna navi 
es cerebri en reto 


omno-kovranta. 


Yen la resursi: 
ni uzez li tre yuste, 


universale. 
To ya suficas: 


poezio, filozofio, 


human tekniko. 

(06/06/2024) 


Linguo di paco 


Malamikete 
de las nacjes, quik falez: 


ja esas tempo. 


Ne Esperanto 
sola esas la linguo 


di homal paco. 
La elementi 


di paco kontenesas 


anke en Ido. 

Couturat ipsa 
esis klar pacifisto 


vizanta lo ver 


ed ul koncilio 
di komuna raciono 


e sentimento 


per linguo pura, 
ciencale konstruktita, 


developinda, 


qua, expekteble, 
povus pulsar la penso 


a bona skopo. 

On darfas certe 
dubitar e questionar 


pri tal apteso. 


Ka vere paco 
dependas de parolo 


komun ed egal? 


Mea-judike, 
ol dependas plu bone 


de konstruktota 


internaciona 
mento plu alta-grada 


e tre potenta, 

ma potenteso 
frukto de humanismo, 


ne de kanoni. 


Sen humanismo 
(do, sen mento supera) 


nul paco naskos. 


Ka vast armizo, 
equilibro di forci? 


Paco fingata. 


Simpla pretexto 
suficas por amorco 


di brutal odio. 

Pro quo es Ido 
(mem plu kam Esperanto) 


apta por paco? 


Pro sparemeso 
ol inkulkas al mento 


penso-kustumi 


di plen richeso 
naturale ganata 


ed ordinata, 


ne fixigita 
per anciena dekreto 


(yen libereso!) 

On merkez bone: 
paco nule konsequas 


de naiveso, 


de bon intenci, 
de anjelatri teral, 


de ideali 


sen mento-stando 
apta por just negocio 


e yust koncesi. 


Esas fondinda 
ul-sorta paco-cienco 


kun bon experti. 

Lore mem Ido 
povos montrar su util 


paco-moyeno; 


kompreno neutra, 
solida lingual cienco 


e humanismo 


ferme fondita 
sur principi limpida, 


plubonigebla. 


Tale progreso 
(tre dolca nomo!) duktos 


la tot homaro 

a naturala 
stando di fort harmonio 


equitatoza, 


por dominaco 
da raciono nutrata 


per k(1)ara linguo. 


(04/07/2024) 

Rebel poeti 


Couturat blamis 
poemifo en Ido. 


Stranj atitudo! 


Quankam lektinte 
grav poeti klasika 


latine, greke, 


la filozofo 
deziris prepondero 


di sol raciono 

(e nul fantazio!) 
en linguo auxiliara 


apta por cienco 


e por komerco 
e turismo (pri arto 


nula menciono!). 


La sajo dicis 
per rigida rezono, 


qua nun skandalas: 


“Tradukar versi 
per versi? Neposibla! 


Tradukez proze!" 

Mem la markezo, 
desobediante, skriptis 


versi traduke. 


Lo saman agis 
Jespersen, la famoza 


dana linguisto. 


Liljedahl, sueda 
dentisto, balde pose 


lansis broshuro: 


versi, nur versi, 
ensemble en un tomo! 


Kad Ido krulis? 

No, lu forteskis, 
la skripteri, pokope, 


interinspiris. 


Tre frue bardi 
dil naskanta movado 


karezis muzi. 


Yen Kordio-soni 
(duesma poemaro) 


da Ignaz Hermann, 


mediko, olim 
skriptinta sonetaro 


en old Volapiik! 

Ante la fino 
dil unesm mond-milito, 


versifis anke 


Lófvenark (pri qua 
on savas nulo), pose 


milda Devannes, 


e, nur traduke, 
Sveinbjórnsson e Lorenz (quan 


Couturat laudis). 


Pos la milito, 
la yari duadeka 


esis fruktoza. 

Schiffmann, Dimitriev, 
Richardson, Sweetlove, Quarfood, 


Federn, Sprogis, Schwarz, 


Marcilla, Jacob, 
Tesseyre, Bresny, Guignon, 


kanoniko Gross. 


Sur la pagini 
di Mikra Buletino 
pululis bardi! 


Multi versifis 
en Ido nur traduke: 


Houillon, Weferling, 

Meier-Heucké, Krafft, 
Schneeberger, Róhnisch, Spillane, 
Lehnigk e Henry. 


E plusa homi 
aparis e debutis, 


preparis voyo 


por Andreas Juste, 
la poeto maxima 


dil Ido-trupo. 


Fertil periodo: 
la yari sepadeka 


ed okadeka! 

Pluvis broshuri, 
anke tomi plu dika 
dal magna belgo: 


bela poemi 
tradukita ed anke 


originala, 


temi diversa 
ed omna-sorta jenri, 


alta qualeso. 


Ver meteoro 
qua chanjis la percepto 


e la kriterii. 

Il lasis traci, 
establisis modeli 


e docis arto 


ad omna bardi 
(le nuna, le futura) 


di Idolinguo. 


Il klare esis 
tro magna por la linguo 


quan il selektis. 


En lua tempo 
nulu ecelis tante; 


nur Pascau kelke 

akompanis il, 
ma la nivel-difero 


esis frapanta. 


La blu pegazo 
divenis plu ajila 


de pos Andreas. 


Alt etalono 
konstante memorigis 


lo atingenda. 


La kandidati 
devis lernar e probar 
lua prodaji. 

To ne impedis, 
tamen, durant florifo 


dil blu gardeno. 


Nova poeti 
pleis la Ido-liro 


kun entuziasmo: 


Brismark, Rylander, 
Aaranov, Wiechowski, 


Gaponenko, Bouts, 


Sato, Porzenheim; 
plu recente: Wood, Neves, 


Tejón, Madonna, 

Vinogradov, Ford, 
Pilgrim, Drake, Sa, Partaka, 


Martinez, Morin. 


E nur traduke: 
Stuifbergen, Takata, Lang, 


Mico, Moucina, 


anke Schlemminger, 
Yakovenko, Martignon, 


fine, Rodriguez. 


Anke mulieri 
sizis la Ido-fluto: 


yen Heidi Neussner, 

Ausma Pormale, 
Siobhán Sheehan (Tatanka), 


Nancy Anderson 


e Marion Kasper 
(elca per tradukuri 


nur en Progreso). 


Ma me konfesez: 
en l'antea linei 


ne omna nomi 


juas menciono. 
Indulgez l'erorinto, 


kar omisati 

(nuna, pasinta): 
vin certe ne oblivios 


posa poemo. 


Plu importas nun 
emfazar lo: poezio 


es Ido-frato. 
Pardonez, sajo, 
pro tanta desobedio: 


anke ni darfas!! 


(10-22/07/2024) 


! Videz finala noto pri ca poemo (p. 54). 

Pro quo? 


Pro quo tu skriptas, 
Ido-bardo solitar? 


Ka plezo-skope? 


Ma nul aplaudo, 
nul prizo, nul komento 


stimulas kreo 
en mikra mondo 


idista, tante febla, 


tante inerta. 

Pro quo tu duras? 
Ja Andreas lamentis 


magra agnosko. 


Nun semblas a me 
ke tu ne povas haltar, 


ke tu dependas 


de skriptar versi 
kontinue, omna-loke, 


quaze fugante 
de enemiko 


nevidebla qua chasas 


tua fol anmo. 

(18/07/2024) 


Blotiseme 


Olduli plendas 
pro moleso dil kaudo 


ardor-instante. 


Idisti havas 
altr erekto-problemo: 


che la polexi... 


(02-08-2024) 

Itera pledo 


On dicas a su 
o forsan tace pensas: 


“Facila versi, 


simpla strukturo, 
nura silabo-konto, 


sen rim-impozo...” 


“Judiko-hasto”, 
me respond sen hezito, 


“ne omni povas 

per kurta formi 
expresar sentimenti 


komplex e profund. 


La nuna tempi 
es di vort-diareo, 


sen-fina bla-bla, 


long argumenti, 
anke obskur rezoni 


sen klar konkluzi. 


Tamen Japonia 
ofras konciza framo 


sempre sequenda. 

Olua kurteso 
impedas fals ornivi 


e van minucil. 


Nur lo esenca 
trovez ibe expreso 


per lo necesa. 


Ne lakonike, 
ma spareme, poeti 


tale versifas. 


E vi, lekteri, 
pleez ne mikra rolo: 


lektez, reflektez. 

Esez plu bona 
per poezio la vivo 


di singla homo.” 
“Stulta naivo!”, 


on certe objecionos, 


ve, forsan juste... 

(07-10-2024) 


Persisto 


Unesme, pensar, 
entraprezar interne 


unik prodajo, 


krear mondeto 
propra e solitara, 


ma vizitinda, 
per versi klara 


(quik lor unesma lekto), 


forsan merkinda. 

Ol habitesez 
da ti qui volas probar 


nov perspektivo. 


Long experienco 
forsan produktas frukti 


kun ul saporo. 


La skripto-linguo 
esez Ido, nun, sempre, 


pro fort motivo: 


nur ol flexesas, 
sen expektebla rupto, 


per omn esforci, 

sub tanta stroki 
quin inspiro, fantazio 


e vervo lansas. 


Nur ol furnisas 
vorti preciza, kurta, 


por irg expreso. 


Ankore virga 
es lua voyi, stradi, 


chosei, treki. 


Per ol on povas 
dicar nove e freshe 


ancien veraji. 

La sol problemo 
es manko di lekteri 


pronta komprenar 


tala expozo 
di nuda sentimenti 


sen artifici. 
Tamen me duros 


kavalkar la Pegazo 


dil Blanka Stelo. 

(18-21/10/2024) 


NOTO 


Pri rebel poeti 


“Du  remarketi: Lorenz  skriptis 
adminime un originala poemo en Ido 
(la ne tre interesiva ‘Du Astri’, 
aparinta en la unesma (ed ultima) 
numero dil periodalo Astro Idista), e 
Siobhán Sheehan/Tatanka semblas a 
me pseudonimi, e me dubitas ke vere 
koncernesis irlandana muliero..." 


(Miguel Bento, per Facebook mesajo 


en la grupo Ido-literaturo ye 
23/07/2024) 

